יש לו קייס: גאנם סידר 1:2 לרעננה על קש
יש לו קייס: גאנם סידר 1:2 לרעננה על ק"ש
עודכן 23:43 01/09/2018
צפו: המחליף כבש בבכורה (90). סילבס עדיין ללא ניצחון
זה נראה בדרך לתיקו שני רצוף עבור שתי הקבוצות, אבל הפועל רעננה הצליחה לרשום הערב (שבת) את ניצחון הליגה הראשון שלה לעונה, 1:2 דרמטי על עירוני קרית שמונה, שמותיר את הצפוניים עם נקודה בלבד מתוך 6. הכיסא של חיים סילבס מתחיל להתערער.
המשחק נפתח מצוין מבחינת רעננה. יואב תומר ומרטין אלאניס עשו הרבה צרות להגנה של ק"ש, שנראתה מבולבלת לאורך דקות רבות בחצי השעה הראשונה. בדקה ה-13, וובה בראון שגה ואיבד כדור, הטעות שלו איפשרה לעמנואל אמבולה לפרוץ עד לקו הרוחב ולשלוח לאמצע. הכדור חלף על פני תומר והגיע למירקו אורמוש, שסידר את עצמו ובעט לרשת של מהדי זועבי, 0:1 למארחת באצטדיון רמת גן.
התנופה של רעננה נמשכה. נמניה ניקוליץ' מצא בכדור רוחב מצוין את אלאניס, שבנגיעה פספס את הקורה הרחוקה ואת ההזדמנות להכפיל את היתרון של מנחם קורצקי וחניכיו. זועבי טעה לא מעט לאורך המחצית הראשונה ובדקה ה-34 השמיט כדור חופשי של אלאניס, אבל טל איילה לא הגיע בזמן לריבאונד כדי לדחוק פנימה.
משום מקום, ק"ש השיגה את שער השוויון שלה. עיאד אבו עביד השתלט על כדור תועה ומ-30 מטר שלח טיל לפינה, אסף צור לא הצליח להגיע בזמן, 1:1 עם בומבה נפלאה של הבלם. עד לסיום המחצית לא נרשמו מצבים, אבל שני המאמנים נאלצו לבצע שינוי ראשון. אלאניס יצא ברעננה, לוי גארסיה אצל ק"ש.המחצית השנייה בישרה רעות עבור סילבס. אם לא הספיקו היכולת הפושרת והפציעה של גארסיה, בדקה ה-52 חגי גולדנברג ספג צהוב שני והשאיר את חבריו בנחיתות מספרית. למרות זאת, רעננה הלכה ודעכה ולא שחזרה את העדיפות מהמחצית הראשונה.
דווקא ק"ש הגיעה להזדמנות הכי קורצת של המחצית השנייה, כשבדקה ה-78 שמעון אבוחצירה גנב כדור ברחבה והשאיר לאבו עביד, אבל הבעיטה שלו שרקה על קו השער של צור ואף שחקן בלבן לא הצליח לדחוק פנימה. ואז הגיעה תוספת הזמן.
הגנת ק"ש לא הסתדרה עם כדור גובה של ניקוליץ' מצד שמאל, שהגיע לרגליו של המחליף קייס גאנם. החלוץ בן ה-20, בהופעת הבכורה שלו בליגת העל, ניצל את הכיסוי הלקוי וירה חזק ברגל שמאל לרשת של זועבי, 1:2 דרמטי ובסופו של דבר מוצדק לרעננה.
עם הניצחון המותח, קורצקי ושחקניו סופרים 4 נקודות מ-6 אפשריות, פתיחה חיובית ללא ספק, ויוצאים לפגרה מחויכים. את זה אי אפשר לומר על סילבס ואיזי שרצקי, שיידרשו למקצה שיפורים משמעותי כדי לא להידרדר למאבקי התחתית בשלב כל כך מוקדם בעונה.